Főigazgatósági tájékoztató
2000/2001. október, 9. szám

szöveges verzió!!!

Letöltve:
www.jgytf.u-szeged.hu/foigtaj

Szegedi Tudományegyetem Juhász Gyula Tanárképző Főiskolai Kar
H-6725 Szeged, Boldogasszony sgt. 6.
Tel: (+36) 62 546-051, Fax: (+36) 62 420-953
Felelős Kiadó: dr. Galambos Gábor
Felelős szerkesztő:
Szolgáné dr. Rózsa Zsuzsanna
Technikai szerkesztő:
Szécsi Zoltánné

I.
A főiskolai Kari Tanács ülése

A Főiskolai Kari Tanács 2000. október 5-én ülést tartott. A napirend a következő volt:

1.	Javaslat Doctor Honoris Causa cím adományozására;
2.	A kari minőségbiztosítási jelentés elfogadása;
3. Javaslat a záróvizsgára bocsátás feltételeinek módosítására a 97/2000. (VI. 22.) Kormány rendelet alapján;
4.	Egyebek.

II.
HATÁROZATOK

A SZEGEDI TUDOMÁNYEGYETEM
Juhász Gyula Tanárképző Főiskolai Kar
KARI TANÁCSÁNAK
2000. október 5-én tartott ülésén 
hozott HATÁROZATAI
1.	A Szegedi Tudományegyetem Juhász Gyula Tanárképző Főiskolai Kar Tanácsa 95/2000. (X. 05.) KT. számú HATÁROZATÁVAL nyílt szavazattal elfogadja a napirendi pontok tárgyalására vonatkozó előterjesztést.

2.	A Szegedi Tudományegyetem Juhász Gyula Tanárképző Főiskolai Kar Tanácsa 96/2000. (X. 05.) KT. számú HATÁROZATÁVAL titkos szavazattal támogatja Prof. Dr. Winfried Ulrich egyetemi tanár részére (Christian-Albrechts-Universitat zu Kiel) Doctor Honoris Causa cím adományozását.

3.	A Szegedi Tudományegyetem Juhász Gyula Tanárképző Főiskolai Kar Tanácsa 97/2000. (X. 05.) KT. számú HATÁROZATÁVAL nyílt szavazattal elfogadja a kari minőségbiztosításról szóló beszámoló jelentést.

4.	A Szegedi Tudományegyetem Juhász Gyula Tanárképző Főiskolai Kar Tanácsa 98/2000. (X. 05.) KT. számú HATÁROZATÁVAL nyílt szavazattal elfogadja a záróvizsgára bocsátás feltételeinek módosítására vonatkozó javaslatot a 97/2000. (VI. 22.) sz. Kormány rendelet alapján:
	A természettudományos és a művészeti szakok képesítési követelményeiben meghatározott állami vagy azzal egyenértékű nyelvvizsga 2001. július 31-ig – a záróvizsgára bocsátás feltétele helyett – a képesítési követelményekben meghatározott záróvizsga részének minősül

III.
KÖZLEMÉNYEK 

1. Őszi szünet: 2000. október 24-25-e oktatásmentes munkanap.

2. A Hallgatói Önkormányzat kérésére: 2000. október 26-án és 27-én oktatásmentes munkanap. 

3. Munkaszüneti nap: 2000. november 1-e munkaszüneti nap. A munkaszüneti nap tartalma megegyezik a pihenőnap tartalmával.

4.	A Juhász Gyula Tanárképző Főiskola főigazgatója körlevélben tájékoztatta az egységvezetőket a következőről: Október végén mindenki számára hozzáférhetővé válik karunk új, hálózati arculatát tükröző Nyitólapja. Egyelőre csak próbaüzemben, de már működik a kar elektronikus telefonkönyve és a kar szervereit használó “keresőgép” a következő WEB hálózati címeken:
	Keresés a SZTE JGYTFK webszerverein: http://dali.lib.jgytf.u-szeged.hu/telefon/
	SZTE JGYTF Kari telefonkönyv: http://dali.lib.jgytf.u-szeged.hu/kereses/
	A főigazgató kérése, hogy az oktatók és dolgozók használják az új szolgálatást, és az esetleg felmerülő hibákat jelezzék a következő e-mail címre: foig@jgytf.u-szeged.hu

5.	A Szegedi Tudományegyetem Juhász Gyula Tanárképző Főiskolai Kar főigazgatója az ünnepélyes tanévnyitó napján köszöntötte azokat a pedagógusokat, akik 70, 65, 60 és 50 éve szerezték meg tanári, illetve tanítói oklevelüket. Az idén 5 rubin, 22 vas, 38 gyémánt és 33 arany, tehát összesen 98 díszoklevél adományozására került sor. Ez főiskolánk díszoklevél adományozásának történetében az eddigi legmagasabb számot jelenti. A jogosultak közül a kar főigazgatója 27 kitűnő pedagógusnak személyesen adta át a díszoklevelet. Külön köszöntötték Balogh Pálné, dr. Jakubovits Antalné tanárnőt és Pataki Emil tanár urat, akik korábban a pedagógusnap alkalmával kapták meg díszoklevelüket. A díszokleveles kollégák nevében dr. Huszka László tanár úr köszönte meg a díszokleveleket.

6. 	A Szegedi Tudományegyetem Juhász Gyula Tanárképző Főiskolai Kar ünnepélyes tanévnyitó napján Szabó Tibor nyugalmazott főiskolai adjunktus úrnak dr. Galambos Gábor egyetemi tanár, a kar főigazgatója a technika oktatás terén végzett áldozatos munkája elismeréseként bronzplakettet adományozott.

IV. 
NEMZETKÖZI KAPCSOLATOK

DR. DOMBI JÓZSEFNÉ DR. főiskolai tanár 2000. május 26-tól 30-ig a szegedi Erkel Ferenc Vegyeskar orgonakísérőjeként a “Prágai Tavasz” hangversenysorozat keretében lépett fel. A műsoron Erkel, Mozart, Schubert, Vivaldi művek szerepeltek. A hangversenyt nyilvános főpróba előzte meg a Hotel Beta különtermében. A prágai Konzervatóriumban rendezett kamarahangversenyt is meghallgatta. Utazása költségeit a fogadó biztosította.

DR. HARMAT MÁRTA főiskolai tanár és LÁZÁR EMŐKE főiskolai tanársegéd 2000. június 5-től 7-ig Poznanban, az “Eurovisionen der frühen Neuzeit (16-17 Jh.)” című nemzetközi konferencián vett részt. Dr. Harmat Márta előadásának címe: “Pathos und Skepsis des nationalen Selbstbewustseins in der deutschen, russischen und ungarischen Lyrik der Aufklärungszeit”, Lázár Emőke előadásának címe: “Staat, Vaterland, Gesellschaft bei Goethe und bei Foscolo”. A részvétel költségeit a szervező, az utazás költségeit a Pro Renovanda Cultura Hungariae Alapítvány “Klebelsberg Kuno Emlékére Szakalapítvány” biztosította.

DR. NAGY MIKLÓS főiskolai adjunktus 2000. április 25. és 29. között a Jules Verne Picardiai Egyetem Bölcsészettudományi Karán végzett vendégoktatói tevékenységet. Előadásokat és konzultációkat tartott a XX. századi magyar-francia történeti kapcsolatok kérdéseiről. Magyarország jelenlegi politikai berendezkedésével, kulturális életével, oktatási rendszerével kapcsolatos kérdések kerültek sorra a konzultációk során. Tájékozódott az ERASMUS program hallgatói csereprogramjának eddigi tapasztalatairól, valamint a program megújításának lehetőségeiről folytatott megbeszélést. Utazási költségeit az ERASMUS program, valamint 082.sz. keret biztosította.

DR. FORGÁCSNÉ DR. DRAHOTA ERZSÉBET tanszékvezető főiskolai tanár 2000. június 15. és 18. között a svédországi Aske kongresszusi központjában megrendezett EUROPHRAS 2000 című nemzetközi frazeológiai konferencián vett részt. Előadásának címe: “Phraseologismen als textstrukturierende Elemente” Utazása költségeit a Pro Renovanda Cultura Hungariae Alapítvány “Klebelsberg Kuno Szakalapítvány” támogatta.

DR. SZÉNÁSI FERENC tanszékvezető főiskolai tanár 2000. 05. 27. és 06. 23. között Olaszországban, Procida szigetén, a műfordítói alkotóházak európai láncolatába tartozó “Collegio dei Traduttori Letterari” ösztöndíjasaként végzett fordítói munkát. Daniele Del Guidice: “Atlante occidentale” (Nyugati Atlasz) című regényének magyar fordításán dolgozott. A regény a “noran” kiadó és az oktató társszerkesztésében megjelenő, kétnyelvű, “Leonardo könyvek” című sorozat egyik kötete lesz. Utazása költségeit a Collegio dei Traduttori Letterari ösztöndíja biztosította, az útiköltség önköltséges volt. 

DR. ZAKAR PÉTER főiskolai tanár 2000. február 1-től június 30-ig Bécsben, a Kriegsarchiv-ban végzett kutatómunkát. A kutatási tervében megjelölt anyagokat átnézte, s teljesítette. A források segítségével összeállította a magyarországi és az erdélyi prezentációjú tábori lelkészek névsorát és rövid életrajzát. Ösztöndíjas tartózkodása alatt négy előadást tartott, ebből kettőt német nyelven. Három tanulmányt írt, amelyek közül az egyik az általa kutatott iratanyag ismertetéséről szól és az Egyháztörténeti Szemle következő számában jelenik meg. Utazása költségeit a Pro Renovanda Cultura Hungariae Alapítvány “Klebelsberg Kuno Szakalapítvány” ösztöndíja biztosította. 

DR. CSILLAG ANDRÁS főiskolai tanár 1999. 09. 01-től 2000. 06. 30-ig az Amerikai Magyar Alapítvány (New Jersey) meghívására az USA-ban tartózkodott. Feladata, az alapítvány archívumának rendszerezése, a magyar-amerikai történelmi kapcsolatok kutatása volt. Több konferencián is részt vett, valamint tájékoztatót tartott az amerikai magyar közgyűjtemények helyzetéről a washingtoni magyar nagykövetségen. A pittsburghi Duquesne Egyetem történelem tanszékének felkérésére “Szovjet befolyás Magyarországon 1945-1990” címmel tartott előadást. A New Brinswick-i Hungarian Heritage Centerben Joseph Pulitzer magyar származását ismertette egy új dokumentumfilm nyilvános bemutatója kapcsán. Végzett tevékenységéről két New Jersey állambeli újság fényképes riportban, az Amerika Hangja pedig rádióinterjúban számolt be. Látogatást tett és konzultációkat folytatott több társadalomtudományi intézménynél, pl. a híres történelmi emlékhelyen lévő Gettysburg College Polgárháborús Intézetében. Az utazás költségeit a Fulbright Program ösztöndíja biztosította. 

DR. GALAMBOS GÁBOR tanszékvezető egyetemi tanár, kari főigazgató 2000. 05. 08. és 12. között a Klagenfurti Egyetem Matematika Intézetében végzett vendégoktatói tevékenységet. A SOCRATES / ERASMUS program keretében 3 szemináriumot tartott (6 óra) PhD hallgatóknak a kombinatorikus optimalizálás témaköréből. Előadásainak címe: “c-competitive Algorithms for Different Combinatorial Problems”. Az egyetem oktatóinak beszámolt kutatásairól. A számukra tartott előadás címe: “On line Algorithms for Data Comression” Utazása költségeit az ERASMUS program és a 082. sz. keret biztosította.

DR. NÁNAI LÁSZLÓ tanszékvezető főiskolai tanár 2000. 08. 21. és 25. között a Szentpétervárott megrendezésre került “Intensive Laser Actions and its Applications”  (ILA-2000) című nemzetközi kongresszuson vett részt. A kongresszus két szatellit konferenciából állt: X. International Conference on Nonresonant Laser-Matter Interaction (NLMI-10) és IX. International Conference on Laser Application and Engineering (LAM-2000). Mindkét konferencia Nemzetközi Programbizottságának tagja volt. A LAM-2000 konferencián “Laser Induced Liquid Phase Deposition: the State of Art” címmel tartott előadást. Két szekcióban elnöki tisztséget töltött be. Utazása költségeit az OMFB Mecenatúra pályázat, a 313. sz. OTKA és a 814. sz. FKFP pályázat biztosította.

DR. SZABÓ TIBOR intézetigazgató főiskolai tanár 2000. 05. 15-től 28-ig, a SOCRATES /ERASMUS program keretében Párizsban, az INALCO-n tartózkodott. 2-2 óra előadást tartott “A XX. századi magyar filozófia kérdései”, és “A XX. századi magyar képzőművészet főbb képviselői” címmel. 2-2 szemináriumot tartott “A magyar kultúrtörténet főbb kérdései” és “A Budapesti Iskola filozófiája és szociológiája” címmel. Az előadásokon az INALCO hallgatói és PhD hallgatói, valamint a Sorbonne III. hallgatói vettek részt. Figyelemmel kísérte a részképzésen lévő ERASMUS hallgató munkáját. A 2001-2002. évi kétoldalú szerződés előkészítésében részt vett. Utazása költségeit az ERASMUS program és a 082. sz. keret biztosította.

KÖRMENDY MARIANNA főiskolai adjunktus 2000. 05. 29-től 06. 28-ig ösztöndíjas tanulmányúton vett részt Párizsban. PhD szigorlatára készülve az Université de la Sorbonne Nouvelle (Paris III) könyvtárát látogatta. Előadást tartott az Institut National des Langues et Civilisations Orientales – INALCO – intézménynél, egy magyar, mint idegen nyelvet oktató tananyag témakörében. A készülő francia módszertani könyvet illetően konzultációkat folytatott. Az utazás költségeit MÖB ösztöndíj, az utazási költség 50 %-át önköltséges alapon biztosította.

DÉKÁNY EDIT főiskolai tanársegéd 2000. 09. 1. és 15. között Kielben, a Christian-Albrechts-Universität Neveléstudományi Fakultás Német Tanszéke vendége volt. A “Germanistik und Deutschlehrerausbildung in Tallinn, Szeged und Kiel” címmel megrendezett konferencián részt vett. Előadásának címe: “Die Übersetzbarkeit der ungarischen Jugendsprache, dargestellt am Beispiel von Zoltán Zemlényis “Hopparesimi”. Utazása költségeit a közös tanszéki DAAD projekt biztosította.

DR. FORGÁCSNÉ DR. DRAHOTA ERZSÉBET tanszékvezető főiskolai tanár 2000. 09. 10-től 16-ig Bécsben, a Germanisták X. Nemzetközi Kongresszusán vett részt, melynek címe: “Zeitenwende - Die Germanistik auf dem Weg vom 20. ins 21. Jahrhundert”. A “Sprache in der Öffentlichkeit” című szekcióban “Deutsche Printwerbung als multimediale Kommunikation zur Jahrhundertwende - Ihre verbalen und nonverbalen Strategien” címmel tartott előadást. Az utazás költségeit az IVG biztosította. 

DR. LÉNÁRD TIBOR főiskolai adjunktus 2000. 09. 02. és 09. 15. között a Christian-Albrechts-Universität és a tanszék közös DAAD projektje keretében Kielben, nemzetközi konferencián vett részt. Előadásának címe: “Interfernzphänomene in ausgewählten ungarndeutschen Dialekten”. További publikációihoz könyvtári kutatómunkát végzett. Utazása költségeit a közös tanszéki DAAD projekt biztosította.

PROPSZT ESZTER főiskolai tanársegéd 2000. 09. 02-15. között a Kielben, a Christian-Albrechts-Universität-en tartózkodott. A megrendezésre került “Germanistik und Deutschlehrerausbildung in Tallin, Szeged und Kiel” című nemzetközi konferencián “Garten-Erwachen, schlißlich Garten-Schlaf” – die ungarndeutsche Gegenwartsliteratur” címmel tartott előadást. Könyvtári kutatómunkája során PhD dolgozatához gyűjtött anyagot. Utazása költségeit a közös tanszéki DAAD projekt biztosította.

DR. VARGA ISTVÁN tanszékvezető főiskolai tanár, DR. ORMÁNDI JÁNOS főiskolai tanár és DR. OLÁH JÁNOS főiskolai tanár 2000. 09. 17-22. között a közvetlen kapcsolatok keretében az Ungvári Állami Egyetem Neveléstudományi Tanszékén tett látogatást. Megbeszélést folytattak az együttműködés távlatairól, publikálási lehetőségekről, minőségbiztosítási kérdésekről, felsőoktatás-pedagógiai kutatásokról, a magyar nemzetiségű diákok képzésének módszertani vonatkozásairól. Előadást tartottak. A hallgatók szakmai gyakorlatát tanulmányozták: a Munkácsi II. Rákóczi Ferenc Középiskolában, a Beregszászi Kossuth Lajos Középiskolában, valamint a Szürtei Középiskolában. Látogatást tettek a Beregszászi Tanítóképző Főiskolán. Utazási költségeiket az SZTE JGYTFK 082. sz. kerete biztosította. 

ACSAINÉ SÁRVÁRI TÜNDE szakvezető tanár 2000. 09. 01. és 15. között a kieli Christian-Albrechts-Universität-en megrendezett nemzetközi germanisztikai konferencián vett részt. Előadásának címe: Zusammen ist einfacher – ein Wegweiser für didaktische – methodische Probleme der praktischen Ausbildung”. Részvételével tájékozódott a germanisztika aktuális kutatási területeiről, eddigi eredményeiről, a jövőbeli tervekről. Az egyetemi könyvtárban a német, mint idegen nyelv tanításának módszertanával kapcsolatos anyagokat gyűjtött. Betekintést nyert egy iskolacentrum működésébe is. Utazása költségeit a közös német tanszéki DAAD projekt biztosította.

SCHÄFFER JUDIT főiskolai tanársegéd 2000. szeptember 1-től 15-ig a GTSK 2000 “Germanistik und Deutschlehrerausbildunk in Tallin, Szeged und Kiel” című nemzetközi konferencián vett részt. Előadásának címe: “Abweichungen beim schriftlichen Ausdruck der Germanistikstudenten in der Hochschulausbildung für DaF” Az egyetemi könyvtárban kutatómunkát végzett. Utazása költségeit a közös tanszéki DAAD projekt biztosította.

DR. HARMAT MÁRTA főiskolai tanár 2000. 09. 10-től 17-ig Bécsben, a X. Nemzetközi Germanista Kongresszuson (IVG-Kongress) vett részt. A “Mediävistik und Kulturwissenschaften” című szekcióban tartott előadásának címe: “Heldenehre” unter kultur- und mentalitätsgeschitchtlichem Aspekt (Typologische Untersuchungen des Vater-Sohn-Kampfes in der deutschen und russischen Heldendichtung). Számos szakmai és kulturális rendezvényen is részt vett. Az utazás költségeit a 127.sz. tanszéki TKFA és DAAD ösztöndíj biztosította. 

DR. SZOBOSZLAI ILDIKÓ főiskolai tanár 2000. 09. 10-16. között a Bécsi Egyetemen megrendezésre került X. Nemzetközi Germanista Kongresszuson vett részt, melyet az IVG rendezett. Előadásának címe: “Subordinierende Konjunktionen mit Hauptsatzwortfolge”. Utazása költségeit az IVG ösztöndíj biztosította.

DR. SZALAY ISTVÁN tanszékvezető főiskolai tanár és DR. VÁRMONOSTORY ENDRE főiskolai tanár 2000. 05. 7-től 11-ig a közvetlen kapcsolatok keretében Kolozsvárott, a Babes-Bolyai Tudományegyetem Matematikai és Informatikai Kar Analízis és Optimalizáció tanszékén tartózkodtak. Látogatásuk célja, a magyar nyelvű egyetemi szintű matematika oktatás tanulmányozása, az ottani jegyzetek áttekintése, az adaptációs lehetőségek megbeszélése és a tanár-hallgató cserék lehetőségeinek áttekintése volt. Dr. Szalay István “On the Banach spaces of absolutely, strongly, uniformly convergent trigonometric serics” címmel tartott előadást.  Dr. Vármonostory Endre előadásának címe: “The functional-completeness of relational pattern algebras”. Oktatói cserében állapodtak meg, valamint a “Polygon” és az “Octogon” című szakmai folyóiratok cseréjében. Tanulmányozták a “Didactica Matematicii 13. (1999) és 14. (2000) köteteket. Adaptációjuk megfontolandó, esetleg a Bolyai János Matematika Társulat égisze alatt. A konferencia-kötet különleges lendületet adhat a kialakítandó pedagógus szakvizsga-rendszernek, illetve a hagyományos tanári továbbképzésnek. A vendéglátók bemutatták az Erdélyi Tankönyvtanács Matematikai analízis (Kolozsvár, 2000) és a Lineáris algebra (Kolozsvár, 1999) kiadványait, amelyek magyar nyelven a legkorszerűbb összefoglalását adják a matematikai analízisnek, illetve lineáris algebrának matematika tanár szakos hallgatók számára. Elhatározás született arra, hogy közös pályázatot nyújtanak be CEEPUS keretben. Utazási költségüket az SZTE JGYTFK 082.sz. keret biztosította.

FŰZNÉ KÓSZÓ MÁRIA főiskolai adjunktus 2000. 09. 16-tól 19-ig Luzern-ben (Svájc) “Interdisciplinary Challenges in Teacher Education in the Light of Environmental Education” címmel megrendezett nemzetközi konferencián vett részt. Az OECD-ENSI nemzetközi tanártovábbképző programban vesz részt, a Professzorok Háza IUCN Iroda felkérésére. Ezúttal a szegedi kutatócsoportot képviselte. Az ENSI - kutatóprogramban 2002-ig dolgoznak együtt az európai kollégákkal. Az utazás költségeit az IUCN Iroda biztosította. 

V. 
jogszabályok

1.	97/2000. (VI. 22.) Korm. rendelet a felsőoktatási intézményekben a képesítési követelmények alapján folyó alapképzési szakokon a nyelvvizsgák letételéről. [Magyar Közlöny 2000/63 (VI. 22.)].

2.	120/2000. (VII. 7.) Korm. rendelet a felsőoktatási intézmények képzési és fenntartási normatíva alapján történő finanszírozásról. [Magyar Közlöny 2000/72 (VII. 7.)].

3.	147/2000. (VIII. 23.) Korm. rendelet az egyetemi és főiskolai hallgatók részére nyújtható támogatásokról és az általuk fizetendő díjakról és térítésekről szóló 144/1996. (IX. 17.) Korm. rendelet módosításáról. [Magyar Közlöny 2000/87 (VIII. 23.)]. 

4.	15/2000. (VII. 6.) OM rendelet a társadalomtudományi és gazdasági szakfordító és tolmács, valamint az Európai Uniós szakfordító és konferenciatolmács szakirányú továbbképzési szakok képesítési követelményeiről. [Oktatási Közlöny 2000/24 (IX. 28.)].

(Fenti jogszabályok a belső hálózaton is megtekinthetők 30 napig)

VI.
MÉLTATÁSOK
A VASOKLEVELEK ÁTADÁSakor elhangzott
méltatások és indoklások.

Dr. Nagy Jánosné Vőneky Borbála tanárnő Szegedről.
30 éves tanári pályafutása során tanított polgári iskolában: Esztergomban, Abaújszántón, Alsólendván, Szegeden. 1951–55-ig a Szegedi Tanárképző Főiskola 2. sz. Gyakorlóiskolájának szakvezető tanár volt matematikából, majd 15 évig működött a Földműves utcai Általános Iskolában, ahol kiváló felkészültséggel, igen eredményesen tanította szaktárgyait nyugállományba vonulásáig.

Séra Éva tanárnő Szegedről.
Tanítói oklevelét 1935-ben szerezte meg a Szegedi Róm. Kat. Tanítóképző Intézetben. Később magyar-történelem szakos tanári oklevelet szerzett. 25 éves pályafutása során tanított Mindszenten, Tiszaszigeten, végül Szegeden, a Tarján I. sz. Általános Iskolában. Kiemelkedő munkásságának elismeréseként háromszor kapott kitüntetést, többek között a könyvterjesztés területén elért kiválóan eredményes tevékenységéért. Még nyugdíjasként is tanított Algyőn, majd Sándorfalván.

Sitkei józsef tanár úr Orosházáról.
Tanári oklevelét 1935-ben a Szegedi Állami Polgári Iskola Tanárképző Főiskolán szerezte meg. Tanári munkássága szülővárosához, Orosházához kapcsolódik. Igazgatóhelyettesként, megyei szakfelügyelőként tevékenykedett. 40 évi szolgálat után vonult nyugállományba. Az ifjúság honvédelmi nevelése terén végzett tevékenységéért Honvédelmi Érdemérem kitüntetésben részesült.

DR. VÁRNAGY LÁSZLÓNÉ KISS ANGYALKA tanárnő Budapestről.
Diplomáit Szegeden szerezte meg: 1935-ben tanítói oklevelet a Róm. Kat. Tanítóképző Intézetben, 1939-ben pedig magyar-német-történelem szakos tanári oklevelet az Állami Polgári Iskolai Tanárképző Főiskolán. Tanári pályáját 1939-ben a csepeli polgári iskolában kezdte. Később a Munkaügyi Minisztérium Módszertani Intézetében kísérletvezető tanárként működött. Ezzel párhuzamosan tanított a csepeli szakközépiskolában is. Kitüntetései: a Munkaügyi Minisztérium Kiváló Dolgozója és az Oktatásügy Kiváló Dolgozója.

A GYÉMÁNTOKLVELEK ÁTADÁSAkor 
elhangzott méltatások

BÁLINT DEZSŐNÉ RETZLER ILONA tanító Szegedről.
Tanítói oklevelét 1940-ben a Szeged Róm. Kat. Tanítóképzőben szerezte meg. 34 éves szolgálati ideje alatt tanított Solymáron, Kübekházán, Szőregen, Kiskundorozsmán. Kübekházán megbízott igazgató is volt. 1953-ban került a Szegedi Dugonics Általános Iskolához, ahol 22 évig énektanárként működött nyugállományba vonulásáig, amikor megkapta a Pedagógus Szolgálat Emlékérmet.

DR. DÓCZI ANDRÁSNÉ SÁNTA ÉVA tanárnő Szegedről.
Több mint 30 évi munkásságának ideje alatt tanított Fülöpszálláson, Rimaszombaton. A háború után: Mórahalmon, Tápén, majd Szegeden tanított: Petőfitelepen, a Csongrádi sugárúti és a Móravárosi Általános Iskolában. Nyugdíjasként egy évtizedig a Somogyi Könyvtárban dolgozott. 1971-ben az Oktatásügy Kiváló Dolgozója kitüntetéssel ismerték el kiemelkedő munkásságát.

GÖRGÉNYI MIHÁLYNÉ CZUPPON ARANKA tanárnő Veszprémből.
35 éves munkássága során tanított polgári iskolában Miskolcon, Temerinben és Kisteleken. 1952-től Veszprémben működött az Állami Tanítóképző Intézetben, majd a Kállai Éva Gimnáziumban, amelynek igazgatóhelyettese is volt. 1967-ben a Veszprémi 1. sz. Általános Iskola igazgatói teendőinek ellátásával bízták meg. Innen vonult nyugállományba. Munkája elismeréséül 1958-ban az Oktatásügy Kiváló Dolgozója kitüntetésben részesült. Országos kitüntetést kapott szakszervezeti munkájáért. Megkapta a "Veszprém megyéért" kitüntetés arany fokozatát. Nyugdíjazásakor a Pedagógus Szolgálati Emlékérem kitüntetésben részesült.

DR. HUSZKA LÁSZLÓ IMRE nyugalmazott főiskolai docens Szegedről 
38 évig működött a pedagógus pályán. Pályafutását díjtalan gyakornokként kezdte főiskolánk Történettudományi Tanszékén. 1942-44 között az újvidéki tanítóképző helyettes tanára volt. Háromévi hadifogság után a szegedi Margit utcai, majd a Móravárosi általános iskolában tanított. 1951-től 12 évig tanítóképző intézeti tanárként működött Szegeden. Végül 13 évig, nyugállományba vonulásáig főiskolánkon a történelemtanítás metodikusa volt. Kiemelkedő munkássága elismeréseként megkapta az Országos Béketanács aranyjelvényét, a Pedagógus Szakszervezet elismerő oklevelét, és Miniszteri Dicséretben részesült.
Nyugdíjasként kapta a Honor Pro Meritis és a címzetes főiskolai tanári kitüntetést, továbbá a Piarista Diákszövetségtől az Antall József emlékérmet, s végül a Vasút a Gyermekekért Alapítvány jubileumi emlékplakettjét.

LÁZÁR JOLÁN ARANKA tanítónő Szegedről.
Munkásságának méltatását iskolájának igazgatója ezzel a mottóval kezdi: "Tisztelettel áthatott hálát érdemel az, aki írni, olvasni tanított, aki szellemi szemünket nyitotta ki, vagy éppen erkölcsi kincsek birtokába juttatott." A kolléganő munkásságával példát mutatott valamennyi kollégájának. Tevékenységét a gyermekek iránti szeretet hatotta át. Oktató-nevelő munkáját rendkívüli alapossággal végezte. Tanítási óráit az igényesség, a megbízhatóság, a gondosság, tervszerűség jellemezte. Munkatársaival barátságos, türelmes, nyílt, őszinte kapcsolatot tartott.

DR. LEHOCZKY KÁROLYNÉ JELENFY SZILÁRDKA tanárnő Szegedről.
Magyar-német-történelem szakos tanári oklevelét 1940-ben szerezte meg a Szegedi Polgári Iskolai Tanárképző Főiskolán. 34 éves pedagógus pályájának fő állomáshelyei: Győr, Elek, Diósgyőr, majd általános iskolában működött Szegeden, ahol végül 1958-tól 1974-ig, nyugállományba vonulásáig a gyógypedagógiai iskola nevelője volt. Egész működését mély humán hatotta át.

PÁLFALVI GYÖRGYNÉ DÉKÁNY IDA tanárnő Szegedről.
Matematika-fizika-testnevelés szakos tanári oklevelét 1940-ben szerezte meg a Szegedi Polgári Iskolai Tanárképző Főiskolán. 32 éves pályafutása kezdetén különböző polgári iskolákban tanított, majd Szegeden a Petőfitelepi, a Dózsa György és a Gutenberg utcai Általános iskola nevelője volt. Nyugdíjasként helyettesítő tanári munkát vállalt, s 10 évig a Móra Ferenc Múzeumban dolgozott.

SZABÓ BALÁZSNÉ FEHÉRVÁRI ARANKA tanárnő Bajáról.
34 éves pályafutása során volt fizetés nélküli gyakornok a szegedi főiskolán, később az újvidéki, majd a keszthelyi, a háború után pedig a bajai tanítóképző intézethez került. 1962-től a Bajai Felsőfokú Tanítóképző Intézetben működött, ahol szakcsoportvezetőként és igazgató helyettesként fejezte be pályafutását. Kidolgozta a komplex anyanyelvi tanítás kísérleti tantervét és módszertanát. A “Tanuljunk magyarul” című könyv társszerzőjeként ivódíjat kapott. Tagja volt az Országos Nyelvi Szakbizottságoknak és a Logopédiai Társaság országos elnökségének. Kimagasló munkásságát az Oktatásügy Kiváló dolgozója kitüntetéssel méltányolták.
Dr. Toldi Miklósné Géczy Mária tanítónő Szegedről.
Tanítói oklevelét 1940-ben szerezte meg a Szegedi Róm. Kat. Tanítóképző Intézetben. 41 évi szolgálat után 1981-ben vonult nyugállományba a József Attila Tudományegyetem Ságvári Gyakorló Általános Iskolájából, ahol 1. és 2. osztályos tanulókat tanított. Hat esztendeig még nyugdíjazása után is tanított. Kiemelkedő munkásságát KIVÁLÓ TANÍTÓ kitüntetéssel jutalmazták. Nyugdíjazásakor megkapta a Pedagógus Szolgálati Emlékérmet.

DR. TÚRY GÉZA tanár úr Szegedről.
Polgári iskolai tanári oklevelét 1940-ben szerezte meg a szegedi főiskolán. 38 évi szolgálati ideje alatt tanárként dolgozott Kiskunfélegyházán, Kalocsán, Szegeden. Az iskolák államosítása után Kalocsán a tanítóképző igazgatója volt. 1958-ban a Szegedi Felsőfokú Tanítóképző Intézet igazgatójának nevezték ki. 1959-től 1961-ig Szeged város Művelődésügyi Osztályának vezetőjeként működött. Pályafutását a Szegedi Tudományegyetem adjunktusaként fejezte be. A második világháborúban 2 évig katonai szolgálatot teljesített, majd Pedagógiai munkásságáért megkapta a Kiváló tanár, a Felsőoktatás Kiváló dolgozója, a Szocialista Kultúráért és a Kiváló Társadalmi Munkás kitüntetéseket. 

DR. UNGÁR TIBORNÉ LÉSZAY KATALIN tanítónő Szegedről.
Tanítói oklevelét 1940-ben szerezte meg a Szegedi Róm. Kat. Tanítóképző Intézetben. Tanítói pályafutását Erdőbénye községben kezdte, majd a Szeged-Várostanya-Halasteleki Általános Iskolához került. 1956-ban a Szegedi Gyógypedagógiai Iskola nevelője lett, ahol 21 évig nyugállományba vonulásáig működött. Pedagógiai tevékenysége során nagyfokú lelkiismeretességéről, hozzáértésről tett tanúbizonyságot. A fogyatékos gyermekekkel nagy türelemmel és szeretettel foglalkozott. Az iskola szakszervezeti titkáraként kiérdemelte a tantestület bizalmát és megbecsülését.

AZ ARANYOKLEVELEK 
ÁTADÁSAkor elhangzott méltatások

CSOHÁNY KÁLMÁNNÉ TÓTH KLÁRA tanárnő Budapestről.
Magyar-ének szakos tanári oklevelét a Szegedi Pedagógiai Főiskolán szerezte 1950-ben. 32 éves szolgálati ideje alatt tanított a Hódmezővásárhelyi Tanítóképzőben és annak gyakorlóiskolájában, 1953-tól 1958-ig Budapesten a Jázmin utcai, majd a Horváth Mihály téri Általános Iskolában. 1958-tól nyugállományba vonulásáig a II. kerület Medve utcai, majd a Remete kertvárosi Általános iskolában énektanárként végezte oktató-nevelő munkásságát. Iskolai könyvtárosként, majd a kerület könyvtáros munkaközösségének vezetőjeként szakfelügyeletet is ellátott. Nyugdíjasként még 5 évig tanított. Kitüntetései: Kiemelkedő oktató-nevelőmunkájáért osztályvezetői dicséret, Szocialista Kultúráért kitüntető jelvény, Pedagógus Szolgálati Emlékérem.

DÉVÉNYI ISTVÁNNÉ VARGA TÓTH KATALIN tanárnő Szegedről.
Egyetemi tanulmányai végeztével, abszolvált vegyészként beiratkozott a Szeged Pedagógiai Főiskola kémia-fizika-testnevelés szakára. 1950-ben szerezte meg tanári oklevelét. 1957-ig a Hódmezővásárhelyi Tanítóképzőben, majd 1963-ig a Bethlen Gábor Gimnáziumban működött. 1963-ban került Szegedre. 1969-ig a Rózsa Ferenc Gimnázium és Szakközépiskolában végezte oktató-nevelő munkáját. Innen főiskolánk 1. sz. Gyakorló Általános Iskolájába helyezték, ahol kémia szakvezető tanárként 11 évig állt a tanárképzés szolgálatában. Kitüntetései: 1976-ban “Az Oktatásügy Kiváló Dolgozója”; nyugdíjasként “Honor Pro Meritis” kitüntetés.

ENGI ILLÉS LÁSZLÓ tanár úr Szegedről.
A háború után amerikai fogságból hazatérve 1946-ban szerezte meg tanítói oklevelét a Szegedi Tanítóképzőben. Tanított Kunágotán, majd Battonya egyik tanyai iskolájában. 1957-ben Battonya 1. számú Általános Iskolájához nevezték ki igazgatónak. Közben földrajz-biológia, majd ének és mezőgazdasági szakos általános iskolai tanári oklevelet szerzett. 40 évi szolgálat után 1986-ban vonult nyugállományba.

HORVÁTH ANDRÁSNÉ SZŐKE ERZSÉBET tanítónő Balástyáról.
Tanítói oklevelét a Szegedi Róm. Kat. Tanítóképző Intézetben szerezte meg. 40 évi szolgálati ideje alatt 18 évig tanított a Csengelei-Vadgerlési tanyai iskolában, ahol egy ideig igazgató-tanítói beosztásban működött. Második állomáshelyén a Balástyai-Kapitánysági iskolában is 18 évig dolgozott, ahol a tanyai iskolák “magnós program”-jának országos kísérletébe kapcsolódott be. Működésének utolsó 4 esztendejében Balástya belterületi iskolájában fejezte be kitűnő oktató-nevelő munkásságát. Kitüntetései: Az Oktatásügy Kiváló Tanítója 1969; Kiváló Tanító 1976; Miniszteri Dicséret könyvtárosi tevékenységéért 1985.

LÁSZLÓ MIHÁLYNÉ ZÁDORI ANNA tanítónő Szegedről.
Tanítói oklevelét a Szegedi Dolgozók Tanítóképzőjében szerezte meg 1950-ben. 27 évi működése alatt az igazgatóságilag Pusztamérgeshez tartozó öttömösi, majd a Petróczy és a Pálfi iskolában tanított. Tanyai tanítónak lenni számára azt is jelentette, hogy soha nem zárta be az ajtót tanítás után, hanem a szülők bármikor felkereshették. Segített nekik problémáik megoldásában, mert szeretett segíteni.

MÁRTONNÉ DR. CSONKA RÓZSA a történettudományok kandidátusa, nyugalmazott egyetemi tanár Budapestről.
Első munkahelye a MTA Történettudományi Intézete volt, ahol kutatóként dolgozott. 42 éves munkaviszonya nagy részében azonban tanított az általános iskola felső tagozatán, majd ipari tanuló iskolában, ahol történelem szakos szakfelügyelői megbízást is kapott. 1964-ben az Eötvös Lóránd Tudományegyetem és a Politikai Főiskola tanára lett. 1970-ben a Tudományos Minősítő Bizottság a történettudományok kandidátusává nyilvánította, s megtörtént doktorrá avatása is. 1971-ben kapta meg a docensi, 1978-ban egyetemi tanári kinevezését. Könyvei, tankönyvei, tanulmányai révén aktívan bekapcsolódott a tudományos közéletbe. Témáit Közép és Kelet-Európa XX. századi történetéből választotta, amelynek alapján számos külföldi ösztöndíjban részesült. Kitüntetései: Az Oktatásügy Kiváló Dolgozója 1960: Szocialista Munkáért Érdemrend 1963; Munkaérdemrend Ezüst Fokozata 1970; MTA Elnökségének Akadémiai Díja 1976; Munkaérdemrend Arany Fokozata 1980.

NEMES CSABA tanár úr Szegedről.
Általános iskolai tanári oklevelét főiskolánkon szerezte 1950-ben. A gödöllői Agrártudományi Egyetemen 1964-ben okleveles agrármérnöknek nyilvánították. 38. évi szolgálati ideje alatt volt általános iskolai tanár Kiskunfélegyházán és Szegeden, természettudományi lektor a budapesti Tankönyvkiadó Vállalatnál, tanársegéd főiskolánk Biológia, majd Mezőgazdasági Tanszékén, előadó a Szeged város Tanácsa Művelődési Osztályán, a Tudományos Ismeretterjesztő Társulat Csongrád Megyei Szervezetének természettudományi szaktitkára. 
Kitüntetései: Munkaérdemrend Bronz Fokozata 1969; Szocialista Kultúráért 1978; TIT Kiváló Dolgozó 1982; Munkaérdemrend Ezüst Fokozata 1987 s egyéb emléklapok és jelvények.

DR. PAPP LÁSZLÓNÉ KÁLY KATALIN tanárnő Szegedről.
Földrajz-biológia-testnevelés szakos tanári oklevelét főiskolánkon szerezte1950-ben. Ettől kezdve megszakítás nélkül működött pedagógus munkakörben Szeged különböző általános iskoláiban: a Móravárosi, a Tisza parti, a Rókusi iskolában. Nyugdíjazása után napközi otthoni nevelőként dolgozott a Makkosházi Általános Iskolában. Összesen 45évig ált Szeged közoktatása szolgálatában. Kitüntetései: Kiváló Munkáért, Érdemes Szakszervezeti Munkáért, Kiváló Úttörőmunkáért, Pedagógus Szolgálati emlékérem.

SEGESDI JÁNOSNÉ BODICSI IRÉN tanárnő Érdről.
Tanítói oklevelét a Zsámbéki Tanítóképzőben szerezte 1943-ban. A háborús viszontagságok miatt csak 1947-ben nyert felvételt a Budapesti Pedagógiai Főiskolára, ahol földrajz-biológia-háztartástan szakos tanári oklevelet szerzett. Hét évig igazgató-gondnokként működött a Pomázi Állami Gyermekotthonban. 1957-től 1968-ig Érd-ófalu 1. számú Általános Iskolájában szaktanári, majd Érd Parkvárosi Iskolájában igazgatóhelyettesi munkakört töltött be nyugállományba vonulásáig, amikor Pedagógus Szolgálati Érdeméremmel ismerték el kiemelkedő munkásságát.

DR. SZÓRÁDY ISTVÁNNÉ FOGASSY MARGIT tanárnő Szegedről.
Magyar-történelem-testnevelés szakos tanári oklevelét főiskolánkon szerezte meg 1949-ben. 33 évi szolgálati ideje alatt általános iskolában tanított Tömörkényben, Hódmezővásárhelyen, majd Szegeden a Petőfi Sándor, később a Zrínyi Ilona Általános Iskolában. Szaktárgyait magas színvonalon oktatta, szép iskolai ünnepségeket szervezett. Kiemelkedő munkásságát Miniszteri Dicsérettel és a Pedagógus Szolgálati Emlékérem adományozásával ismerték el.

TIMKÓ ISTVÁN tanár úr Miskolcról.
Tanítói oklevelét 1946-ban szerezte a Miskolci Tanítóképző Intézetben. Az 1946/47. tanévben Romhányban mint hadifoglyot helyettes tanítónak alkalmazták. 1950-ben általános iskolai tanári oklevelet szerzett a Szegedi Pedagógiai Főiskolán. 36 évi szolgálati ideje alatt kollégiumi vezető nevelőként, tanárként, igazgatóhelyettesként, végül igazgatóként működött nyugállományba vonulásáig.

VÁRHELYI FLÓRIÁNNÉ CZIROK MAGDOLNA tanárnő Szegedről.
Magyar-ének szakos tanári oklevelét 1950-ben szerezte meg a Szegedi Pedagógiai Főiskolán. Tanári működését Algyőn kezdte meg, ahol az iskola szakszervezeti titkárának is megválasztották és a községi könyvtárnak is vezetője volt. Algyőről Szegedre került, ahol 19 évig működött. Leghosszabb ideig a Móricz Zsigmond Általános iskolában, ahol csaknem egy évtizedig igazgató-helyettesi teendőket is ellátott. Nyugdíjazása után még két esztendeig tanított. Egyéb tevékenységei: a fiatalkorúak perénél 10 évig ülnök volt a Szeged Városi Bíróságnál, nyugdíjasként a Somogyi Könyvtár fiókkönyvtár hálózatában könyvtárosként dolgozott. 34 éves pályafutása alatt emberi és nevelői magatartása, stílusa, kapcsolatteremtése példaértékű volt. Nevelő Munkáját a gyermekekkel való sokoldalú törődés, értékközvetítés, élménynyújtás jellemezte. Tartalékai sohasem fogytak ki, mindig képes volt a megújulásra, s ezzel környezetének is lendületet adott. Kitüntetései: két alkalommal Miniszteri Dicséret, majd Kiváló Munkáért Érdemérem.

VÁRI ERNŐ tanár úr Hódmezővásárhelyről.
Általános iskolai tanári oklevelét 1950-ben a Budapesti Pedagógia Főiskolán szerezte meg matematika-fizika-kémia szakon. Pályafutását Tatabányán kezdte, ahol 5 évig a Pedagógus Szakszervezet megyei titkára lett. 1957-től 1986-ig, nyugállományba vonulásáig Hódmezővásárhelyen működött általános iskolai igazgatóhelyettesként, igazgatóként. Nyugdíjasként három tanyaközpont: Szikáncs-Batida-Erzsébet fejlesztésének szervező munkálataiban vett részt. Jelenleg a város Nyugdíjas Szövetségének alelnöke. Kitüntetései: 1954. Oktatásügy Kiváló Dolgozója, 1966. Munka Érdemrend Ezüst Fokozata, 1970. Árvízvédelmi kitüntetés, 1981 Szocialista Kultúráért, 1986. Pedagógus Szolgálati Emlékérem, 1996. Pro Caritate Emlékérem.

ZSIGMOND EDÖMÉRNÉ PALKOVICS MÁRTA tanárnő Gyöngyösről. 
Magyar-angol szakos tanári oklevelét a Szegedi Pedagógiai Főiskolán szerezte meg 1950-ben. 33 évi működése alatt tanított Egerben, majd Gyöngyöshalászra került, végül 26 évig Gyöngyösön a 4. sz. Általános Iskola tanára volt. Kitüntetései: Szocialista Kultúráért 1981; Pedagógus Szolgálati Emlékérem 1983.

A bronzplakett
ÁTADÁSAkor elhangzott méltatás

SZABÓ TIBOR tanár úr
1920. augusztus 1-én született. A Műszaki Ismeretek és Gyakorlatok Tanszékére 1960-ban került, épp 40 évvel ezelőtt. Kiemelkedő szervező munkája és kitartó szorgalma eredményeként a magas szintű technika oktatás feltételeit teremtette meg. 1962 és 1971 között tanszékvezető helyettesként meghatározó szerepe volt a tantárgyak anyagának kialakításában, összeállításában. A kutatási területeinek egyike “A mozgófilm alkalmazása a szaktárgyi képzésben”, a másik pedig egyben az oktatott szakterülete is, az “Anyag és gyártásismeret” volt. Ebből a tárgyból jelentek meg jegyzetei is. Több országos kiállítás, konferencia megszervezésével öregbítette a szak hírnevét. Több kitüntetést kapott (pl. Haza Szolgálatáért Érdemérem bronz, majd arany fokozata, Magyar Népköztársaság Minisztertanácsa Kiváló Munkáért, Művelődési Miniszter Eredményes Munkájáért Dicséret). Minden tevékenységét mindig mély hivatástudata, a hallgatók és önmaga iránti igényessége, a haladás irányába való tettrekészsége hatotta át. Oktatói – jegyzetírói tevékenységében gyökerezik a mai technika oktatás is. Megtisztelő, hogy körünkben üdvözölhetjük. Egyúttal engedje meg, hogy 80. születésnapja alkalmából is melegen köszöntsük.
A VI. fejezetet összeállította: Csillik László